Ինգեր Անդերսեն

**Ինգեր Անդերսեն** (, ), դանիացի տնտեսագետ ու բնապահպան, որը 2019 թվականի փետրվարին նշանակվել է ՄԱԿ-ի շրջակա միջավայրի ծրագրի (UNEP) գործադիր տնօրեն։

Այս նշանակումից առաջ եղել է Բնության պահպանության միջազգային միության (IUCN) գլխավոր տնօրենը, Համաշխարհային բանկի կայուն զարգացման հարցերով փոխնախագահը և Գյուղատնտեսության միջազգային «Հետազոտությունների խորհրդատվական խումբ» հիմնադրամի խորհրդի ղեկավարն ու Համաշխարհային բանկի Մերձավոր Արևելքի և Հյուսիսային Աֆրիկայի հարցերով փոխնախագահը։

## Ընտանիք, վաղ կյանք ու կրթություն
Ինգեր Անդերսենը հանդիսանում է Աագոտ լա Կուր և Էրիկ Անդերսենների դուստրը, դանիացի պատմաբան և հնագետ Վիլհելմ լա Կուրի թոռնուհին։ Եղբայրը հեղինակ և կինոգործիչ Հանս լա Կուրն է, որը հայտնի է առագաստային սպորտի աշխարհում և բնապահպանական վավերագրական ֆիլմերով։
 
Ծնվել է Դանիայի Յուտլանդիա թերակղզու Ջերուպ գյուղում, 1977 թվականին ավարտել Միդֆինս գիմնազիայի միջնակարգ դպրոցը։ 1981 թվականին ստացել է բակալավրի աստիճան Հյուսիսային Լոնդոնի Պոլիտեխնիկից (այժմ՝ Լոնդոնի Մետրոպոլիտեն համալսարան), իսկ 1982 թվականին՝ մագիստրոսի կոչում Լոնդոնի համալսարանի Արևելագիտության և Աֆրիկայի ուսումնասիրությունների դպրոցից, «տնտեսագիտության և զարգացման վրա կենտրոնացած զարգացման ուսումնասիրություններ» մասնագիտացմամբ։

## Գործունեություն
Անդերսենն իր կարիերան սկսել է 1982 թվականին Սուդանում, որտեղ սկզբում աշխատել է որպես անգլերենի ուսուցիչ`Մեծ Բրիտանիայի կողմից ֆինանսավորվող անգլերենի ուսուցիչների ծրագրի շրջանակներում։ 1985 թվականին միացել է Սուդանի կաթոլիկ եպիսկոպոսների համաժողովի զարգացման և օգնության թև հանդիսացող Սուդանէյդին․ նրա աշխատանքը կենտրոնացած էր սովի և երաշտի հաղթահարման ու վերականգնման հարցերի վրա։

### ՄԱԿ
Նյու Յորքում գտնվող Միավորված ազգերի կազմակերպության Սուդանո-Սահելյան գրասենյակում (UNSO) աշխատել է 12 տարի (այժմ՝ Նայրոբիում տեղակայված դիմացկուն էկոհամակարգերի և անապատացման գլոբալ քաղաքականության կենտրոն), որտեղ նա աշխատել է երաշտի և անապատացման հարցերի վրա։ 1992 թվականին նշանակվել է Գլոբալ էկոլոգիական հիմնադրամի համակարգող և վերահսկել արաբական 22 երկրներում գլոբալ միջավայրի թղթապանակը։

### Համաշխարհային բանկ
Համաշխարհային բանկին միացել է 1999 թվականին որպես 1999 թվականից մինչև 2001 թվականը ՄԱԿ-ի զարգացման ծրագիր - Համաշխարհային բանկ ջրերի միջազգային գործընկերության համակարգող։ Հետագա տարիներին աշխատել է տարբեր ոլորտներում և կենտրոնացել ջրի, շրջակա միջավայրի և կայուն զարգացման վրա՝ որպես հիմնական գործունեության թիրախ ունենալով Մերձավոր Արևելքն ու Հյուսիսային Աֆրիկան։

2010 - 2011 թվականներին եղել  է Համաշխարհային բանկի Կայուն զարգացման հարցերով փոխնախագահը և Գյուղատնտեսության միջազգային «Հետազոտությունների խորհրդատվական խումբ» հիմնադրամի խորհրդի ղեկավարը։ Իր պաշտոնավարման ընթացքում վերահսկել է Գյուղատնտեսության միջազգային հետազոտությունների խորհրդատվական խմբի ու «Խորհրդատվական խումբ» կոնսորցիումի ստեղծումը։ Որպես կայուն զարգացման գծով փոխնախագահ, Անդերսենը պրոֆիլավորել է Համաշխարհային բանկի մի շարք առաջնահերթություններ, այդ թվում` գյուղատնտեսական արտադրողականություն և պարենային անվտանգության բարձրացումը, ենթակառուցվածքների ներդրումը, կլիմայի փոփոխության դիմակայունությունը, կանաչապատման ավելացումը, սոցիալական հաշվետվողականությունը, աղետների ռիսկի կառավարումը, մշակույթն ու զարգացումը։

Ոլորտի տնօրենի պաշտոնում իր գործունեության ընթացքում նաև վերահսկել է Համաշխարհային բանկի վերլուծական և ներդրումային աջակցության ծավալների մեծացումը էներգիայի, ջրի և տրանսպորտի հասանելիության, ինչպես նաև գյուղատնտեսության և շրջակա միջավայրի ոլորտներում ներդրումների ու դիմացկուն ենթակառուցվածքների զարգացման նպատակով։ Նա հատուկ շեշտադրել է տարածաշրջանում կլիմայի և ջրի սթրեսը վերացնելու անհրաժեշտությունը, որնք երկուսն էլ, նրա պնդմամբ, լուրջ սպառնալիքներ են ստեղծում խաղաղության և կայունության համար։

2012 թվականին Սաուդյան Արաբիայի այն ժամանակվա ֆինանսների նախարար Իբրահիմ Աբդուլազիզ Ալ-Ասաֆի հետ համանախագահել է միջազգային ներդրողների հանդիպումը Եմենի Ռիադի համար։ Որպես փոխնախագահ Անդերսենը նաև արտահայտվել է 2014 թվականին տեղի ունեցած Գազայի պատերազմի մարդասիրական հետևանքների վերաբերյալ և կոչ է արել թույլատրել տեղաշարժման ազատությունը Գազայում և Հորդանան գետի Արևմտյան ափին, միաժամանակ շեշտելով թե՛ պաղեստինյան տարածքներում, թե՛ Իսրայելում անվտանգության փոխադարձ ապահովման հրամայականը։ 2011 թվականին Անդերսենը Համաշխարհային բանկը ներկայացրել է Մեծ Ութնյակի / Մեծ Հոթնյակի ֆինանսների նախարար Դովիլի հետ հանդիպումներում, որոնք նպատակ են ունեցել լրացուցիչ աջակցություն ցուցաբերել Արաբական տարածաշրջանին։

### Բնության պահպանության միջազգային միություն
2015 թվականի հունվարին Անդերսենը նշանակվել է Բնության պահպանության միջազգային միության գլխավոր տնօրեն։ Որպես գլխավոր տնօրեն՝ Անդերսենը պատասխանատու էր միության գործունեության համար ամբողջ աշխարհի ավելի քան 50 գրասենյակներում։

Անդերսենի ղեկավարությամբ միությունն ԱՄՆ-ի Հավայան կղզիներում 2016 թվականին անցկացրել է իր Համաշխարհային պահպանության համագումարը, որն ԱՄՆ-ում անցկացված ամենամեծ միջազգային միջոցառումն էր։ Պաշտոնական բացման նախօրեին բացման խոսքով հանդես է եկել նախագահ Բարաք Օբաման։

Բնության պահպանության միջազգային միությունում պաշտոնավարման ընթացքում շեշտել է բնության պահպանության կարևորությունը կայուն զարգացման հասնելու ջանքերում։ «Բնությունը խոչընդոտ չէ մարդկային նկրտումների համար, այլ էական գործընկեր է, որը արժեքավոր ներդրում է կատարում մեր բոլոր ջանքերի մեջ»։

### ՄԱԿ-ի շրջակա միջավայրի ծրագիր
2019 թվականի փետրվարի 21-ին Միավորված ազգերի կազմակերպության գլխավոր ասամբլեան Անդերսենին ընտրել է ՄԱԿ-ի շրջակա միջավայրի ծրագրի գործադիր տնօրեն․ նշանակվել է չորս տարի ժամկետով։

## Այլ գործունեություններ
### Միջազգային կազմակերպություններ
* «ՄԱԿ-ի Գլոբալ պայմանագիր», Խորհրդի անդամ
* «ՄԱԿ-ի շրջակա միջավայրի ծրագիր» (UNEP), Ֆինանսական հարցումների խորհրդատվական հանձնաժողովի անդամ

### Կորպորատիվ հանձնաժողովներ
* «Նեսպրեսո», Կայունության խորհրդատվական խորհրդի անդամ (NSAB)
### Շահույթ չհետապնդող կազմակերպություններ
* «Կայուն զարգացման լուծումների ցանց» (SDSN), Բարձր մակարդակի առաջնորդության խորհրդի անդամ
* «Կայուն էներգիա բոլորի համար» (SE4All), Խորհրդատվական խորհրդի անդամ 
* «Էկոհամակարգերի և կենսաբազմազանության տնտեսագիտություն» (TEEB), Խորհրդատվական խորհրդի անդամ 
* «Համաշխարհային տնտեսական ֆորում» (WEF), Շրջակա միջավայրի և բնական պաշարների անվտանգության ապահովման հարցերով գլոբալ օրակարգի հոգաբարձու 
* «2030 ջրային ռեսուրսների խումբ», Կառավարման խորհրդի և առաջնորդների խորհրդի անդամ 
* «Էկո Ֆորում Գլոբալ», Միջազգային խորհրդատվական խորհրդի անդամ (EFG-IAC)
* «Գենդերային միջազգային առաջամարտիկներ» (IGC), Անդամ
* «Միջազգային օլիմպիական կոմիտե» (IOC), Կայունության և ժառանգության հանձնաժողովի անդամ

## Հրատարակությունների ընտրանի
* Andersen, I., and George Golitzen, K.,  eds. The Niger river basin: A vision for sustainable management. World Bank Publications, 2005.
* Prof Wolf T., Aaron eds, 'Sharing Water, Sharing Benefits: Working towards effective transboundary water resources management: A graduate/professional skills-building workbook', UNESCO Oregon State University. 2010.
* Gladstone, W. et al. Sustainable Use of Renewable Resources and Conservation in the Red Sea and Gulf of Aden, Elsevier, Vol 42. 1999. 
*Andersen, I. Healthy Oceans: The Cornerstone for A Sustainable Future, Impakter.com. 2017

## Մրցանակներ և պարգևներ
* Միջազգային ճանապարհային ֆեդերացիայի 2013 թվականի «Տարվա մասնագետ» 
* Թաֆթս համալսարանի Դոկտոր Ջին Մայերի մրցանակ 2014 թվական

## Ծանոթագրություններ

## Արտաքին հղումներ
* Inger Andersen , IUCN
* 

Կատեգորիա:Բնապահպաններ
Կատեգորիա:Դանիայի կին քաղաքական գործիչներ
Կատեգորիա:Կին տնտեսագետներ
Կատեգորիա:Տնտեսագետներ